DÔVODOVÁ SPRÁVA

1. Úvod

Dňa 29. júna 2011 Komisia navrhla nahradiť súčasný systém financovania rozpočtu EÚ novým systémom, ktorý úplne využije možnosti zavedené Lisabonskou zmluvou[1].

Návrhy obsahujú tri hlavné prvky, ktoré sa navzájom dopĺňajú: zjednodušenie príspevkov členských štátov, zavedenie nových vlastných zdrojov a reformu korekčných mechanizmov.

V návrhu sa takisto uvádza, že Komisia do konca roka 2011 predloží príslušné podrobné nariadenia alebo zmeny a doplnenia existujúcich právnych predpisov, ako aj súvisiace nariadenia v zmysle článku 322 ods. 2 ZFEÚ.

Uvedený zmenený a doplnený návrh rozhodnutia Rady o systéme vlastných zdrojov Európskej únie spresňuje a dopĺňa návrh z 29. júna[2].

Zabezpečuje sa ním súlad s návrhom smernice Rady o spoločnom systéme dane z finančných transakcií (ďalej len „smernica DFT“)[3] prijatým 28. septembra 2011, s návrhmi nariadení Rady o sprístupňovaní vlastného zdroja založeného na DFT rozpočtu EÚ[4] a o výpočte a sprístupňovaní vlastného zdroja založeného na dani z pridanej hodnoty (DPH)[5] , ako aj so zmeneným a doplneným návrhom nariadenia Rady, ktorým sa vykonáva rozhodnutie o systéme vlastných zdrojov[6], prijatými spolu s týmto návrhom.

2. Obsah revidovaného návrhu

V nasledujúcich častiach sa uvádzajú hlavné zmeny a doplnenia a navrhované dodatky v súvislosti s organizáciou systému vlastných zdrojov. Návrhy sa týkajú iba aspektov súvisiacich s dvomi novými vlastnými zdrojmi založenými na dani z finančných transakcií a na dani z pridanej hodnoty. Tieto návrhy sa netýkajú ostatných otázok, ako napríklad korekcií.

2.1. Právne nástroje

Právna forma dane z finančných transakcií sa vymedzuje v smernici DFT. V smernici sa navrhujú všetky praktické prvky nevyhnutné na vytvorenie a vykonávanie DFT. Preto sa o funkcii dane z finančných transakcií môže uvažovať ako o vlastnom zdroji len za predpokladu jej úspešného zavedenia.

S cieľom zabezpečiť, že príjmy z dane z finančných transakcií sa využijú efektívne na financovanie časti rozpočtu EÚ, je nevyhnutné vymedziť pravidlá v rámci právnych predpisov o vlastných zdrojoch. V praxi ide o tri právne predpisy: i) rozhodnutie o systéme vlastných zdrojov, ktoré obsahuje hlavné ustanovenia o vlastných zdrojoch, ako napríklad zoznam vlastných zdrojov a časový rámec pre ich zavedenie; ii) nariadenie, ktorým sa vykonáva rozhodnutie o systéme vlastných zdrojov a ktoré obsahuje najmä pravidlá týkajúce sa kontroly výberu vlastných zdrojov a dohľadu nad nim; iii) nariadenie o sprístupňovaní vlastného zdroja založeného na DFT rozpočtu EÚ. Zatiaľ čo Komisia už predložila návrhy prvých dvoch právnych predpisov, ktoré je potrebné iba spresniť s cieľom zabezpečiť úplný súlad so smernicou DFT, návrh nariadenia Rady o sprístupňovaní vlastného zdroja založeného na DFT rozpočtu EÚ je novým právnym predpisom.

Komisia okrem toho navrhuje aj nové právne predpisy o výpočte a sprístupňovaní nového vlastného zdroja založeného na DPH. Tieto nové právne predpisy dopĺňajú ustanovenia rozhodnutia o systéme vlastných zdrojov a nariadenia, ktorým sa toto rozhodnutie vykonáva, pričom sú mierne upravené, aby sa zabezpečil súlad s návrhmi týkajúcimi sa vlastného zdroja založeného na dani z finančných transakcií.

2.2. Navrhované zmeny rozhodnutia o systéme vlastných zdrojov

Návrh z 29. júna 2011 obsahuje zoznam nových vlastných zdrojov spolu s časovým rámcom pre ich zavedenie a príslušnými limitmi pri ich uplatňovaní. Stanovuje sa v ňom predovšetkým maximálna výška sadzieb uplatňovaných na nové vlastné zdroje, zatiaľ čo v navrhovanom vykonávacom nariadení v zmysle článku 311 ods. 4 sa uvádzajú skutočné sadzby.

Tento zmenený a doplnený návrh podstatne zjednodušuje spôsob určenia vlastného zdroja založeného na DFT prostredníctvom odkazu na sadzby vymedzené v smernici DFT na určenie vlastného zdroja založeného na DFT. Prípadné úpravy sadzieb by sa vykonali iba v smernici DFT. Tak sa zabezpečí úplný súlad medzi smernicou DFT a pravidlami stanovenými pre systém vlastných zdrojov.

V súlade so smernicou DFT sa teraz navrhuje, aby sa od 1. januára 2014 využívala daň z finančných transakcií ako vlastný zdroj. To znamená, že od začiatku jej zavedenia sa bude daň z finančných transakcií čiastočne využívať ako vlastný zdroj.

V ustanoveniach týkajúcich sa nového vlastného zdroja založeného na DPH sa takisto vykonali menšie zmeny s cieľom zabezpečiť úplný súlad s ustanoveniami zmeneného a doplneného návrhu nariadenia, ktorým sa vykonáva rozhodnutie o systéme vlastných zdrojov, a nového návrhu o sprístupňovaní tohto zdroja. Časový rámec pre zavedenie nového zdroja založeného na DPH sa zosúladí s časovým rámcom pre zavedenie zdroja založeného na dani z finančných transakcií.

V ustanoveniach týkajúcich sa správy a výberu vlastného zdroja sa vykonali zmeny s cieľom zabezpečiť súlad s ostatnými právnymi predpismi.

2.3. Navrhované zmeny nariadenia, ktorým sa vykonáva rozhodnutie o systéme vlastných zdrojov

Nariadenie v zmysle článku 311 ods. 4 ZFEÚ obsahuje všetky praktické opatrenia týkajúce sa zdrojov Únie, ktoré by mali upravovať jednoduchšie postupy, a to s cieľom vytvoriť dostatočne flexibilný systém, ktorý bude rešpektovať rozsah a medze stanovené v rozhodnutí o systéme vlastných zdrojov. Výnimkou sú tie aspekty systému vlastných zdrojov, ktoré sa týkajú sprístupňovania vlastných zdrojov a zabezpečenia požiadaviek na pokladničnú hotovosť.

Do tohto nariadenia boli zahrnuté aj ustanovenia všeobecného charakteru, ktoré sa uplatňujú na všetky druhy vlastných zdrojov, a v prípade ktorých je primeraný dohľad zo strany parlamentu mimoriadne dôležitý. Ide predovšetkým o aspekty kontroly príjmov a dohľadu nad nimi.

Zmenený a doplnený návrh obsahuje tri hlavné zmeny.

Osobitný odkaz na rôzne druhy finančných transakcií, na ktoré by sa uplatňovali sadzby, je nadbytočný vzhľadom na ustanovenia smernice DFT a zmeneného a doplneného návrhu rozhodnutia o systéme vlastných zdrojov. Teraz sa navrhuje určiť podiel minimálnych sadzieb vymedzených v smernici DFT, ktorý by sa mal použiť na účel vlastného zdroja založeného na dani z finančných transakcií. Tento podiel z príjmov pochádzajúcich z uplatňovania minimálnych sadzieb vymedzených v smernici DFT pribudne do rozpočtu EÚ a zvyšok do rozpočtov členských štátov.

V pôvodnom návrhu sa uvádzala možnosť, že daň z finančných transakcií by vyberali hospodárske subjekty a nie členské štáty. Za výber dane z finančných transakcií budú však v súlade so smernicou DFT zodpovedné správne orgány členských štátov. Preto odkaz na hospodárske subjekty už nie je potrebný.

Pokiaľ ide o nový vlastný zdroj založený na DPH, text teraz výslovne odkazuje na metódu výpočtu (stanovenú v návrhu o sprístupňovaní nového zdroja založeného na DPH), ktorá určuje základ, na ktorom sa bude sadzba uplatňovať na vlastný zdroj.

2.4. Sprístupňovanie vlastných zdrojov založených na dani z finančných transakcií a na DPH rozpočtu EÚ

Nový návrh nariadenia Rady v zmysle článku 322 ods. 2 ZFEÚ, ktorý dopĺňa rozhodnutie o systéme vlastných zdrojov a nariadenie v zmysle článku 311 ods. 4 ZFEÚ, upravuje aspekty týkajúce sa metód a postupov sprístupňovania vlastného zdroja založeného na dani z finančných transakcií rozpočtu EÚ.

Okrem toho nový návrh nariadenia Rady obsahuje ustanovenia o výpočte a sprístupňovaní vlastného zdroja založeného na dani z pridanej hodnoty rozpočtu EÚ.

Tieto návrhy obsahujú pravidlá týkajúce sa zriadenia dvoch vlastných zdrojov, pokladnice a účtovania, zápisov do účtov a opráv, podávania správ a uchovávania sprievodných dokladov. Okrem toho, konkrétne v súvislosti s novým zdrojom založeným na DPH, obsahujú podrobné ustanovenia týkajúce sa metódy výpočtu.

Obidva návrhy sa zakladajú najmä na skúsenostiach s tradičnými vlastnými zdrojmi (clá) a so súčasným vlastným zdrojom založeným na DPH. Cieľom je poskytnúť členským štátom jednoduché a transparentné pravidlá s maximálnou predvídateľnosťou.

2011/0183 (CNS)

Zmenený a doplnený návrh

ROZHODNUTIE RADY

o systéme vlastných zdrojov Európskej únie

(//ES, Euratom)

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 311 ods. 3, v spojení so Zmluvou o založení Európskeho spoločenstva pre atómovú energiu, a najmä jej článkom 106a,

so zreteľom na návrh Európskej komisie,

po predložení návrhu legislatívneho aktu národným parlamentom,

so zreteľom na stanovisko Európskeho parlamentu[7],

so zreteľom na stanovisko Dvora audítorov[8],

so zreteľom na stanovisko Európskeho hospodárskeho a sociálneho výboru[9],

konajúc v súlade s mimoriadnym legislatívnym postupom,

keďže:

(1) Systém vlastných zdrojov Európskej únie musí zabezpečovať primerané zdroje na riadny rozvoj politík Únie, a to pri dodržaní prísnej rozpočtovej disciplíny. Vytvorenie systému vlastných zdrojov zároveň môže a malo by prispievať k širšiemu úsiliu členských štátov o konsolidáciu ich rozpočtov a môže a malo by sa maximálnym spôsobom podieľať na rozvoji politík Únie.

(2) Z verejných konzultácií, ktoré sa uskutočnili v súvislosti s prípravou preskúmania rozpočtu EÚ, vyplynulo veľké množstvo záverov týkajúcich sa fungovania systému financovania Únie. Závery poukázali na značnú mieru spokojnosti s tradičnými vlastnými zdrojmi a existenciou zostatkového zdroja zabezpečujúceho rozpočtovú stabilitu a vyrovnaný rozpočet. Veľká časť respondentov však vyzdvihla potrebu odstránenia jednotlivých korekčných mechanizmov a zániku vlastného zdroja založeného na dani z pridanej hodnoty (ďalej len „DPH“). Konzultácie zároveň poukázali na veľkú názorovú rôznorodosť, pokiaľ ide o zavedenie nových vlastných zdrojov.

(3) V oznámení z 19. októbra 2010 pod názvom „Preskúmanie rozpočtu EÚ“[10] Komisia poznamenáva, že začatie novej etapy vo vývoji financovania EÚ by mohlo zahŕňať tri úzko prepojené rozmery – zjednodušenie príspevkov členských štátov, zavedenie jedného alebo niekoľkých nových vlastných zdrojov a postupný zánik všetkých korekčných mechanizmov. Pri postupnom zavádzaní zmien by sa mali zachovať základné prvky systému financovania EÚ: stabilné a dostatočné financovanie ročného rozpočtu EÚ, dodržiavanie rozpočtovej disciplíny a mechanizmus na zabezpečenie vyrovnaného rozpočtu.

(4) Systém vlastných zdrojov by sa mal podľa možností opierať skôr o nezávislé vlastné zdroje v duchu zmluvy, ako o finančné príspevky členských štátov, ktoré tieto členské štáty považujú len za svoje výdavky.

(5) Lisabonská zmluva zavádza do ustanovení týkajúcich sa systému vlastných zdrojov zmeny, ktoré umožňujú znížiť počet existujúcich vlastných zdrojov a zároveň vytvoriť nové zdroje.

(6) Rozhodnutie o systéme vlastných zdrojov môže nadobudnúť účinnosť až po jeho prijatí všetkými členskými štátmi v súlade s ich príslušnými ústavnými požiadavkami, teda pri zabezpečení plného rešpektovania národnej suverenity.

(7) Zdroj založený na DPH vo svojej súčasnej podobe prináša v porovnaní s vlastným zdrojom založeným na hrubom národnom dôchodku (ďalej len „HND“) len malú pridanú hodnotu. Tento zdroj je výsledkom zložitého matematického výpočtu, v dôsledku čoho je systém odvádzania príspevkov členskými štátmi do rozpočtu neprehľadný. Vzhľadom na samotný výpočet harmonizovaného základu a existenciu mechanizmu na jeho obmedzenie nie je medzi skutočným základom DPH v členskom štáte a jeho príspevkom do ročného rozpočtu Únie žiadne priame prepojenie. Odstránením zdroja založeného na DPH v jeho súčasnej podobe k 1. januáru 2014 by sa tento systém príspevkov zjednodušil.

(8) V záujme lepšieho zosúladenia finančných nástrojov Únie s jej politickými prioritami, ako aj v záujme zníženia príspevkov členských štátov do ročného rozpočtu Únie a v záujme podpory ich úsilia o konsolidáciu svojich rozpočtov, by mali byť do tohto rozhodnutia zahrnuté nové vlastné zdroje – zdroj založený na danidaň z finančných transakcií a nový vlastný zdroj založený na DPH.

(9) V tomto rozhodnutí by mali byť ustanovené hlavné zásady, premenné veličiny a dátumy prijatia právneho rámca Únie pre nové vlastné zdroje pochádzajúce z dane z finančných transakcií a z nového vlastného zdroja založeného na DPH. Právny rámec príslušných daní sa vymedzuje v osobitných právnych predpisoch.

(10) Na zasadnutí Európskej rady vo Fontainebleau v roku 1984 sa dospelo k záveru, že výdavková politika je v podstate hlavným prostriedkom riešenia otázky rozpočtovej nerovnováhy. Zároveň sa však na tomto zasadnutí uznala aj skutočnosť, že každý členský štát, ktorý je vzhľadom na svoju relatívnu prosperitu vystavený nadmernej rozpočtovej záťaži, si môže v primeranom čase uplatniť príslušnú korekciu. Tieto zásady by sa mali potvrdiť a konzistentne uplatňovať.

(11) Akýkoľvek korekčný mechanizmus by mal byť úzko prepojený s výdavkovou politikou zakotvenou vo viacročnom finančnom rámci stanovenom v článku 312 zmluvy. Existencia korekčného mechanizmu v minulosti alebo v súčasnosti sama osebe neopodstatňuje jeho zachovanie v budúcnosti. Každá korekcia by mala byť postavená na transparentných a zrozumiteľných základoch a v súlade so zásadami z Fontainebleau by mala trvať len tak dlho, pokiaľ bude slúžiť stanovenému účelu. Nemala by byť ani podnetom na nenáležité využívanie finančných prostriedkov Únie. Tieto ciele možno najlepšie dosiahnuť na základe systému paušálneho zníženia príspevkov do vlastného zdroja založeného na HND.

(12) Objektívne okolnosti o ktoré sa opierajú korekčné mechanizmy, sa postupom času výrazne zmenili. Napriek tomu je obmedzený počet členských štátov aj naďalej vystavený rozpočtovej záťaži, ktorú možno vzhľadom na relatívnu prosperitu týchto krajín považovať za nadmernú. Rozhodnutie by malo preto upravovať dočasné korekcie v prospech Nemecka, Holandska, Švédska a Spojeného kráľovstva. Tieto korekcie by mali okrem iného zohľadňovať dôležité zmeny v systéme financovania EÚ stanovené v tomto rozhodnutí, vývoj výdavkov navrhnutý vo finančnom rámci, a to vrátane ukončenia procesu postupného zavádzania výdavkov v tých členských štátoch, ktoré pristúpili k EÚ v roku 2004 a 2007, a vysokú úroveň prosperity dosiahnutú v Nemecku, Holandsku, Švédsku a Spojenom kráľovstve.

(13) S cieľom zabezpečiť súbežnosť medzi viacročným finančným rámcom a uplatňovaním korekčných mechanizmov by sa všetky pôvodné korekčné mechanizmy mali k 1. januáru 2014 nahradiť novým paušálnym systémom.

(14) Prostriedky vo výške 25 % z vybratej sumy tradičných vlastných zdrojov, ktoré si členské štáty ponechávajú na pokrytie nákladov na výber, predstavujú skrytý korekčný mechanizmus. Keďže korekčné mechanizmy sa navrhuje začleniť do paušálneho systému, výška prostriedkov, ktoré si členské štáty takto ponechávajú, by sa mala obmedziť na 10 %, a to v súlade so systémom spred roku 2000.

(15) V záujme dodržania prísnej rozpočtovej disciplíny a vzhľadom na oznámenie Komisie zo 16. apríla 2010 o úprave stropov vlastných zdrojov a stropov viazaných rozpočtových prostriedkov v nadväznosti na rozhodnutie uplatňovať FISIM na účely vlastných zdrojov[11] by mal strop vlastných zdrojov v prípade platobných rozpočtových prostriedkov predstavovať 1,23 % súčtu HND členských štátov v trhových cenách a v prípade viazaných rozpočtových prostriedkov 1,29 % súčtu HND členských štátov. Aby bolo možné zachovať objem finančných prostriedkov, ktoré má Únia k dispozícii, je vhodné upraviť výšku týchto stropov vyjadrených v percentách HND v tom prípade, že v dôsledku zmien a doplnení nariadenia Európskeho parlamentu a Rady z […] o Európskom systéme národných a regionálnych účtov v Európskej únii[12] dôjde k výraznej zmene výšky HND. Táto úprava by sa mala vykonať podľa postupu stanoveného v článku 311 ods. 4 zmluvy.

(16) Na účely vykonávania tohto rozhodnutia je potrebné ustanoviť prijatie osobitných vykonávacích opatrení. Do osobitného vykonávacieho nariadenia by mali byť teda zahrnuté ustanovenia všeobecného charakteru, ktoré sa uplatňujú na všetky druhy vlastných zdrojov, a v prípade ktorých je primeraný dohľad zo strany parlamentu mimoriadne dôležitý. Ide predovšetkým o postupy na výpočet ročného zostatku rozpočtu a jeho zahrnutie do rozpočtu, ako aj o aspekty kontroly príjmov a dohľadu nad nimi. Do uvedeného nariadenia by mali byť zahrnuté, ak je to vhodné, presný podiel niektorých harmonizovaných daní, ktoré sa budú využívať ako vlastné zdroje, aj daňové sadzby a sadzby uplatňované na jednotlivé ostatné vlastné zdroje stanovené v tomto rozhodnutí a takisto technické záležitosti týkajúce sa HND, vďaka čomu sa vytvoria podmienky na obmedzenú flexibilitu v rámci limitov stanovených v tomto rozhodnutí.

(17) Z dôvodu konzistentnosti a kontinuity, ako aj z dôvodu právnej istoty je potrebné vypracovať ustanovenia, ktoré by upravovali prechod zo systému zavedeného rozhodnutím 2007/436/ES, Euratom zo 7. júna 2007 o systéme vlastných zdrojov Európskych spoločenstiev[13] na systém stanovený týmto rozhodnutím. Po zániku vlastného zdroja založeného na DPH by sa teda rozhodnutie 2007/436/ES, Euratom v príslušných rokoch malo aj naďalej uplatňovať na výpočet a úpravu príjmov, ktoré plynú z uplatňovania sadzby na základ DPH, na postupy sprístupňovania týchto príjmov, ako aj na dojednania o inšpekciách. Okrem toho, výpočet korekcie rozpočtovej nerovnováhy v prospech Spojeného kráľovstva za rozpočtové roky do roku 2012 by sa mal riadiť ustanoveniami stanovenými v rozhodnutí 2007/436/ES, Euratom. Korekcia v prospech Spojeného kráľovstva za rok 2013, ktorá má byť zahrnutá do rozpočtu na rok 2014, by sa mala v roku 2014 nahradiť systémom paušálneho hrubého zníženia.

(18) Rozhodnutie 2007/436/ES, Euratom by sa malo zrušiť.

(19) Na účely tohto rozhodnutia by sa všetky peňažné sumy mali vyjadrovať v eurách a v bežných cenách.

(20) S cieľom zabezpečiť prechod na nový systém vlastných zdrojov a zároveň súbeh s rozpočtovým rokom by sa toto rozhodnutie malo uplatňovať od 1. januára 2014,

PRIJALA TOTO ROZHODNUTIE:

Článok 1

Predmet

Toto rozhodnutie stanovuje pravidlá prideľovania vlastných zdrojov Únie s cieľom zabezpečiť financovanie jej ročného rozpočtu.

Článok 2

Kategórie vlastných zdrojov

1. Vlastné zdroje zahrnuté do rozpočtu Únie tvoria príjmy z:

a) tradičných vlastných zdrojov pozostávajúcich z odvodov, prémií, dodatočných alebo vyrovnávacích súm, dodatočných súm alebo iných poplatkov, z ciel Spoločného colného sadzobníka a ďalších ciel, ktoré zaviedli alebo majú zaviesť inštitúcie Únie v rámci obchodovania s nečlenskými krajinami, z ciel na výrobky, na ktoré sa vzťahovala Zmluva o založení Európskeho spoločenstva uhlia a ocele, ktorej platnosť už skončila, ako aj z príspevkov a iných poplatkov stanovených v rámci spoločnej organizácie trhu s cukrom;

b) dane z finančných transakcií, ktorá sa bude vyberať podľa v súlade s smernice Rady [legislatívnym aktom] (EÚ) č. […/…][14], pričom uplatňovaná daňová sadzba vo výške podielu, ktorý nepresiahne minimálne sadzby stanovené v článku 8 ods. 3 uvedenej smernicenepresiahne… %;

c) podielu zdane z pridanej hodnoty (DPH) uplatňovanej pri dodaní tovaru a služieb, nadobudnutí tovaru v rámci Spoločenstva a dovozu tovaru, a to pri uplatňovaní štandardnej sadzby DPH v každom členskom štáte, ktorá sa bude vyberať podľa smernice Rady 2006/112/ES[15], pričom sadzba uplatňovaná v súlade s nariadením (EÚ) č. …/… vo výške podielu, ktorý nepresiahne 2 % z čistej hodnoty dodávky tovaru a služieb, nadobudnutia tovaru v rámci Spoločenstva a dovozu tovaru, ktoré podliehajú štandardnej sadzbe DPH v každom členskom štáte stanovenej podľa pravidiel EÚdva percentuálne body štandardnej sadzby.;

d) uplatňovania jednotnej sadzby na súčet HND všetkých členských štátov, ktorá sa stanoví v súlade s rozpočtovým postupom pri zohľadnení celkovej výšky všetkých ostatných príjmov;

2. Vlastné zdroje zahrnuté do rozpočtu Únie tvoria aj príjmy plynúce z akýchkoľvek nových poplatkov zavedených v rámci spoločnej politiky v súlade so zmluvou, a to za predpokladu, že bol dodržaný potup stanovený v článku 311 zmluvy.

3. Členské štáty si na pokrytie nákladov na výber ponechajú 10 % zo súm uvedených v odseku 1 písm. a).

4. Ak na začiatku rozpočtového roka nie je ešte prijatý rozpočet, súčasné sadzby uplatňované na HND zostávajú v platnosti až do nadobudnutia platnosti nových sadzieb.

Článok 3

Stropy vlastných zdrojov

1. Celková výška vlastných zdrojov pridelená Únii na pokrytie ročných platobných rozpočtových prostriedkov nepresiahne 1,23 % súčtu HND členských štátov.

2. Celková ročná výška viazaných rozpočtových prostriedkov zahrnutých do rozpočtu Únie nepresiahne 1,29 % súčtu HND členských štátov.

Medzi viazanými rozpočtovými prostriedkami a platobnými rozpočtovými prostriedkami sa zachováva primeraný pomer, aby sa zabezpečila ich vzájomná zlučiteľnosť, ako aj dodržiavanie stropu podľa odseku 1 v nasledujúcich rokoch.

Článok 4

Korekčné mechanizmy

1. Na HND jednotlivých členských štátov sa uplatňuje jednotná sadzba stanovená podľa článku 2 ods. 1 písm. d).

2. V období rokov 2014 – 2020 sa hrubé zníženie ročných príspevkov založených na HND uplatňuje v prípade týchto členských štátov:

– 2 500 mil. EUR v prípade Nemecka,

– 1 050 mil. EUR v prípade Holandska,

– 350 mil. EUR v prípade Švédska a

– 3 600 mil. EUR v prípade Spojeného kráľovstva.

Článok 5

Financovanie korekčných mechanizmov

Náklady na korekcie stanovené v článku 4 znášajú členské štáty proporčne podľa ich podielu na platbách uvedených v článku 2 ods. 1 písm. d).

Článok 6

Zásada všeobecnosti

Príjmy uvedené v článku 2 sa použijú bez rozdielu na financovanie všetkých výdavkov zahrnutých do ročného rozpočtu Únie.

Článok 7

Prenos prebytku

Akýkoľvek prebytok príjmov Únie, ktorý počas rozpočtového roka vznikne nad celkovými skutočnými výdavkami, sa prenesie do nasledujúceho rozpočtového roka.

Článok 8

Výber vlastných zdrojov a ich sprístupňovanie alebo platba Komisii

1. Vlastné zdroje Únie uvedené v článku 2 ods. 1 písm. a), b) a najneskôr od 1. januára 2018 vlastné zdroje uvedené v článku 2 ods. 1 písm. c) vyberajú členské štáty v súlade s vnútroštátnymi ustanoveniami zavedenými zákonmi, inými právnymi predpismi alebo správnymi opatreniami, ktoré sa podľa potreby upravia na účely splnenia požiadaviek vyplývajúcich z pravidiel Únie.

Komisia preskúma príslušné vnútroštátne ustanovenia oznámené členskými štátmi, oznámi členským štátom úpravy, ktoré považuje za potrebné v záujme zabezpečenia ich súladu s pravidlami Únie, a v prípade potreby podá správu rozpočtovému orgánu.

2. Vlastné zdroje Únie uvedené v článku 2 ods. 1 písm. b) sa vyberajú najneskôr od 1. januára 2018 v súlade s príslušnými právnymi predpismi Únie, ktoré sú v prípade potreby doplnené o vnútroštátne ustanovenia zavedené zákonmi, inými právnymi predpismi alebo správnymi opatreniami. Tieto vnútroštátne ustanovenia sa podľa potreby upravia na účely splnenia požiadaviek vyplývajúcich z pravidiel Únie.

Komisia preskúma príslušné vnútroštátne ustanovenia oznámené členskými štátmi, oznámi členským štátom úpravy, ktoré považuje za potrebné v záujme zabezpečenia ich súladu s pravidlami Únie, a v prípade potreby podá správu rozpočtovému orgánu.

3.2. Členské štáty sprístupňujú Komisii zdroje uvedené v článku 2 ods. 1 písm. a), b, c) a d) v súlade s nariadeniami prijatými podľa článku 322 ods. 2 zmluvy.

Zdroje uvedené v článku 2 ods. 1 písm. b) sa Komisii sprístupňujú alebo platia v súlade s nariadením prijatým podľa článku 322 ods. 2 zmluvy.

Článok 9

Vykonávacie opatrenia

Rada v súlade s postupom stanoveným v článku 311 ods. 4 zmluvy ustanoví vykonávacie opatrenia týkajúce sa nasledujúcich aspektov systému vlastných zdrojov:

a) podielu z daní uvedených v daňových sadzieb vlastných zdrojov podľa článku 2 ods. 1 písm. b) a c) a sadzby uplatňovanej na vlastný zdroj podľa článku 2 ods. 1 písm. d);

b) referenčného HND, ustanovení týkajúcich sa úpravy HND a prepočítania výšky stropov v prípade platobných a viazaných rozpočtových prostriedkov za predpokladu výraznej zmeny HND na účely uplatňovania článku 2 ods. 1 písm. d) a článku 3;

c) postupov na výpočet ročného zostatku rozpočtu a jeho zahrnutie do rozpočtu, ako je stanovené v článku 7;

d) ustanovení a dojednaní týkajúcich sa kontroly príjmov uvedených v článku 2 a dohľadu nad nimi vrátane akýchkoľvek dodatočných požiadaviek na podávanie správ.

Článok 10

Záverečné a prechodné ustanovenia

1. S výhradou odseku 2 sa rozhodnutie 2007/436/ES, Euratom zrušuje. Všetky odkazy na rozhodnutie Rady z 21. apríla 1970 o nahradení finančných príspevkov členských štátov vlastnými zdrojmi Spoločenstiev[16], na rozhodnutie Rady 85/257/EHS, Euratom zo 7. mája 1985 o systéme vlastných zdrojov Spoločenstiev[17], na rozhodnutie Rady 88/376/EHS, Euratom z 24. júna 1988 o systéme vlastných zdrojov Spoločenstiev[18], na rozhodnutie Rady 94/728/ES, Euratom z 31. októbra 1994 o systéme vlastných zdrojov Spoločenstiev[19], na rozhodnutie Rady 2000/597/ES, Euratom z 29. septembra 2000 o systéme vlastných zdrojov Európskych spoločenstiev[20] alebo na rozhodnutie 2007/436/ES, Euratom sa považujú za odkazy na toto rozhodnutie a znejú v súlade s tabuľkou zhody uvedenou v prílohe k tomuto rozhodnutiu.

2. Články 2, 4, 5 a 8 ods. 2 rozhodnutí 94/728/ES, Euratom, 2000/597/ES, Euratom a 2007/436/ES, Euratom sa v príslušných rokoch naďalej uplatňujú na výpočet a úpravu príjmov, ktorý plynú z uplatňovania sadzby na jednotne stanovený základ DPH, ktorý je obmedzený na úrovni 50 % až 55 % HNP alebo HND každého členského štátu, ďalej na postupy sprístupňovania týchto príjmov, na dojednania o inšpekciách, ako aj na výpočet korekcie rozpočtovej nerovnováhy v prospech Spojeného kráľovstva za rozpočtové roky do roku 2012.

3. Členské štáty si na pokrytie nákladov na výber aj naďalej ponechajú 10 % zo súm uvedených v článku 2 ods. 1 písm. a), ktoré mali byť v súlade s platnými pravidlami Únie členskými štátmi sprístupnené do 28. februára 2001.

Členské štáty si na pokrytie nákladov na výber aj naďalej ponechajú 25 % zo súm uvedených v článku 2 ods. 1 písm. a), ktoré mali byť v súlade s platnými pravidlami Únie členskými štátmi sprístupnené v období od 1. marca 2001 do 28. februára 2014.

4. Na účely tohto rozhodnutia sa všetky peňažné sumy vyjadrujú v eurách a v bežných cenách.

Článok 11

Nadobudnutie účinnosti

Generálny tajomník Rady oznámi toto rozhodnutie členským štátom.

Členské štáty bezodkladne oznámia generálnemu tajomníkovi Rady ukončenie postupov na prijatie tohto rozhodnutia v súlade s ich príslušnými ústavnými požiadavkami.

Toto rozhodnutie nadobúda účinnosť prvým dňom mesiaca nasledujúceho po prijatí posledného oznámenia uvedeného v druhom odseku.

Uplatňuje sa od 1. januára 2014.

Článok 12

Uverejnenie

Toto rozhodnutie sa uverejní v Úradnom vestníku Európskej únie.

V Bruseli

Za Radu

predseda

PRÍLOHA

Tabuľka zhody

Rozhodnutie 2007/436/ES || Toto rozhodnutie

Článok 1 || Článok 1

Článok 2 ods. 1 písm. a) || Článok 2 ods. 1 písm. a)

Článok 2 ods. 1 písm. b) || -

Článok 2 ods. 1 písm. c) || Článok 2 ods. 1 písm. c)

Článok 2 ods. 2 || Článok 2 ods. 2

Článok 2 ods. 3 || Článok 2 ods. 3

Článok 2 ods. 4 || -

Článok 2 ods. 5 || Článok 4 ods. 1

Článok 2 ods. 6 || Článok 2 ods. 4

Článok 2 ods. 7 ||

Článok 3 ods. 1 || Článok 3 ods. 1

Článok 3 ods. 2 || Článok 3 ods. 2

Článok 3 ods. 3 || -

Článok 4 || -

Článok 5 ods. 1 || Článok 5 ods. 1

Článok 5 ods. 2 || -

Článok 5 ods. 3 || -

Článok 5 ods. 4 || -

Článok 6 || Článok 6

Článok 7 || Článok 7

Článok 8 ods. 1 || Článok 8

Článok 9 || -

Článok 10 ods. 1 || Článok 10 ods. 1

Článok 10 ods. 2 || Článok 10 ods. 2

Článok 10 ods. 3 || Článok 10 ods. 3

Článok 11 || Článok 11

Článok 12 || Článok 12

[1] Pozri KOM(2011) 510, KOM(2011) 511, KOM(2011) 512 a SEK(2011) 876 z 29. júna 2011.

[2] Dodatky k pôvodnému návrhu sú zdôraznené tučným písmom a sú podčiarknuté. Ustanovenia, ktoré sa vypustia, sú prečiarknuté.

[3] Návrh smernice Rady o spoločnom systéme dane z finančných transakcií, ktorou sa mení a dopĺňa smernica 2008/7/ES, KOM(2011) 594 z 28.9.2011.

[4] Návrh nariadenia Rady o metódach a postupe sprístupňovania vlastného zdroja založeného na dani z finančných transakcií, KOM(2011) 738 z 9.11.2011.

[5] Návrh nariadenia Rady o metódach a postupe sprístupňovania vlastného zdroja založeného na dani z pridanej hodnoty, KOM(2011) 737 z 9.11.2011.

[6] Zmenený a doplnený návrh nariadenia Rady, ktorým sa ustanovujú vykonávacie opatrenia týkajúce sa systému vlastných zdrojov Európskej únie, KOM(2011) 740 z 9.11.2011.

[7] Stanovisko predložené XX.6.2011.

[8] Ú. v. EÚ C

[9] Ú. v. EÚ C

[10] KOM(2010) 700 z 19.10.2010.

[11] KOM(2010) 162 v konečnom znení.

[12] Ú. v. EÚ ...

[13] Ú. v. EÚ L 163, 23.6.2007, s.17.

[14] Ú. v. EÚ L […], […], s. 1.

[15] Ú. v. EÚ L 347, 11.12.2006, s. 1.

[16] Ú. v. ES L 94, 28.4.1970, s. 19.

[17] Ú. v. ES L 128, 14.5.1985, s. 15.

[18] Ú. v. ES L 185, 15.7.1988, s. 24.

[19] Ú. v. ES L 293, 12.11.1994, s. 9.

[20] Ú. v. ES L 253, 7.10.2000, s. 42.